Muránsky, Peter, poslanec NR SR (2014-03-20):
Ďakujem za slovo. Ja si myslím, že takto sa tvoria zákony. Mnohokrát sú to aj obyčajné zákony, ktoré aj tak nemajú väčšinu, dlho sa o nich debatuje a nikto nehľadá pre ne väčšinu. O to smutnejšie je, že keď sú to ústavné zákony a na ne, vieme, potrebujeme 90 hlasov a keď takúto väčšinu nájdeme, tak sa nájdu ľudia, ktorí povedia, že to je obchod. To je politická dohoda. A bez takejto politickej dohody by sa nemohli tvoriť ani koalície, ani predvolebné, ani povolebné a v parlamente by sa nedali prijímať zákony. Samozrejme, o rodine sa dá hovoriť dlho, ja som myslel, že budem hovoriť dlhšie. Ale skrátim to, lebo vidím, že je tu pomerne prázdna sála. Chcem povedať, že takýto inštitút rodiny, aký poznáme my dnes tu, vychádza zo západných civilizácií a vlastne imprintuje ju kresťansko-židovský pôvod tejto našej kultúry. Tu je absolútne zbytočné hľadať iné modely, tí, ktorí sú za iné modely, by do ústavy dali najradšej všetko možné, všetky možné spolky a holky, homosexuálne partnerstvá a tak ďalej. Ale rodinu netreba chrániť, rodinu netreba zvýrazňovať. A to je podľa mňa zlý smer. Pozrite sa, dlhodobo v západnej spoločnosti už vrátane nás slovenskej spoločnosti sobášnosť klesá, rozvodovosť stúpa. S tým súvisí, samozrejme, nízky index fertility, ktorý je dneska na úrovni 1,3, potrebujeme 2,1. S týmto úpadkom demografickej situácie na Západe prakticky ide aj brzdenie ekonomického rozvoja. Zatiaľ ho nevidíme, pretože žijú tu stredné ročníky, ktoré prakticky toto zatiaľ vykrývajú. Je tu skupina ľudí, ktorí zažili tzv. ten babyboom. A tí majú deti, tí ešte sú štyridsiatnici, päťdesiatnici a tak ďalej. Ale keď to začne starnúť a keď nám začnú chýbať ľudia, ktorí budú nielen prispievať do prvého piliera, ale ktorí budú aj sporiť do druhého piliera, tak potom sa zbadáme a zistíme, že nemáme dôchodky ani na tých, ktorí sú z tých tradičných alebo tzv. prirodzených rodín, nieže ešte aby sme platili dôchodky napríklad pozostalým z homosexuálnych manželstiev. Nemajte mi to za zlé, ale ja tu poviem jednu skutočnosť, o ktorej som hlboko presvedčený, pretože ani tieto zväzky, ktoré odmietam, aby boli akýmkoľvek spôsobom zakotvené v akomkoľvek zákone, nieže to ešte ich budeme dávať do Ústavy Slovenskej republiky ako najvyššieho zákona a vôbec akéhokoľvek štátu, tieto snahy o tieto homosexuálne predovšetkým manželstvá, ani nie tak partnerstvá, sú ani nie pre týchto ľudí z hľadiska citového alebo nejakého spoločenského uplatnenia, ale ekonomického. Dneska predsa ani homosexuálov nikto neprenasleduje, dneska nič u nás také nie je zakázané. Môžu tu žiť, môžu sa rozvíjať, môžu spolu bývať, môžu si uzatvárať právne vzťahy, aké chcú. Ale ich povýšenie do stavu manželstva a každé iné takéto avantgardné spojenectvo, a predovšetkým teraz hovorím o homosexuálnych manželstvách, je za účelom toho, nech mi je odpustené, aby muž po mužovi a žena po žene mohli zo zákona dediť a brať dôchodok. Ja hovorím, že dneska je ten demografický vývoj v celej západnej Európe, a začína to byť aj u nás, taký, že nebude ani na platenie dôchodkov tých, ktorí budú starnúť z tých biologicky prirodzených rodín, tzv. tých tradičných. Kým v minulosti bola, samozrejme, tzv. tá nukleárna rodina rozšírená, teda, že tam existovali vždycky otec, matka, deti a starí rodičia, dneska je tá cesta ústupu od tejto rodiny. A tým, samozrejme, keď máte slobodnú matku, obyčajne má dve deti alebo jedno dieťa, máte simul. Rôzne proste sú tlaky na to, aby sa ľudia vôbec nebrali. A tam, kde sa ľudia neberú, kde nie je manželstvo, spravidla nebýva ani rodina, nebývajú deti. A, opakujem, ten demografický vývoj ide následne prirodzene dolu. O chvíľočku budeme mať v starej západnej Európe alebo v starom západnom svete, teda v členských štátoch vysokú prestarnutosť, ktorá je krytá iba tým, že tieto krajiny mali vysokú imigráciu z tretieho sveta, ktorá ju čiastočne vykrýva. Bohužiaľ, ani táto nie je, samozrejme, náhradou pre vlastné národy, ktoré žili vo Francúzsku, Británii, Španielsku, Taliansku, v Nemecku, pretože obyčajne keď títo spoznajú sociálny a dôchodkový systém, ktorý je zavedený rovnako ako u nás, že netreba mať deti na to, aby sme mali dôchodok a všetky možné dávky, vymoženosti a podpory, tak ich deti rovnako spadajú do sociálnych systémov a prestávajú pracovať a prakticky ani otázku ekonomického ani spoločenského progresu neriešia. Vážené kolegyne, kolegovia, pozrite sa, každý národ, každá civilizácia, ktorá odstúpila od svojich vlastných hodnôt, vždy zanikla. Boli tu rôzne ríše a rôzne civilizácie. A tieto, ktoré nastúpili na cestu tzv. skazy alebo kultúry smrti, zanikli. A ja sa domnievam, že pokiaľ niečo neurobíme, a pre toto si myslím, že aj toto je jeden z tých krokov, keď vyzdvihneme ochranu prirodzeného proste manželstva pred inými zväzkami, pričom nehovorím, že tieto zväzky nemôžu mimo tohto inštitútu existovať, tak sme na zlej ceste k tomu, aby aj náš národ, naša civilizácia spela k zániku. A ja si myslím, že toto nechceme. A preto by som vás chcel poprosiť, aby sme bez ohľadu na politické tričko tento ústavný zákon podporili. Ďakujem pekne.